ഹിരോഷിമ ദിനം നിഷ്കളങ്കരായ ജനതയ്ക്കുമേല് സാമ്രാജ്യത്വം ചൊരിഞ്ഞ കൊടുംഭീകരതയുടെ ഓര്മ്മക്ക് ഇന്ന് 76 വയസ്സ് ലോകമനഃസാക്ഷിയെ ഞെട്ടിച്ച 1945ലെ കറുത്ത ദിനങ്ങളെ ഓര്മ്മപ്പെടുത്തി വീണ്ടുമൊരു ഹിരോഷിമ ദിനം. മരണം തീമഴയായി പെയ്ത ഹിരോഷിമയിലെ ഓര്മകള്ക്ക് ഇന്ന് 76 വയസ്. ലോകത്ത് ആദ്യമായി യുദ്ധത്തിനിടയില് അണുബോംബ് ഉപയോഗിച്ച ദിനമായിരുന്നു 1945 ഓഗസ്റ്റ് 6. ജപ്പാനിലെ ഹോണ് ഷൂ ദ്വീപിലെ നഗരമായ ഹിരോഷിമയിലാണ് ലോകത്തെ ആദ്യത്തെ അണുബോംബ് വീണത്. നിഷ്കളങ്കരായ ജനതയ്ക്കുമേല് സാമ്രാജ്യത്വം ചൊരിഞ്ഞ കൊടുംഭീകരത. ലോകം കണ്ടതില് വച്ച് ഏറ്റവും വിനാശകരമായ ഒരു യുദ്ധമായിരുന്നു 1939 മുതല് 1945 വരെയുള്ള രണ്ടാം ലോകമഹായുദ്ധം. ലോകത്തിലെ മിക്ക രാഷ്ട്രങ്ങളും രണ്ടു ചേരിയായി നിന്ന് നടത്തിയ ഒരു യുദ്ധമായിരുന്നത്. 30 രാജ്യങ്ങളിലെ 100 മില്യണ് ജനങ്ങള് നേരിട്ട് പങ്കെടുത്ത ഈ യുദ്ധത്തില് അതിലെ പ്രധാനരാജ്യങ്ങള് അവരുടെ സാമ്ബത്തിക, വ്യവസായിക, ശാസ്ത്രീയ കഴിവുകള് മുഴുവന് ഉപയോഗപ്പെടുത്തി യോദ്ധാക്കളെന്നോ സാധാരണജനങ്ങളെന്നോ വ്യത്യാസമില്ലാതെ നടത്തിയ വിനാശകരമായ കടന്നുകയറ്റം. രണ്ടാം ലോകമഹായുദ്ധത്തില് ജപ്പാനെ പരാജയപ്പെടുത്താന് അമേരിക്ക കണ്ടെത്തിയ ആയുധമായിരുന്നു ലിറ്റില് ബോയ് എന്ന ബോംബ്. 40,000 ത്തോളം ജാപ്പനീസ് സൈനികര് ഉള്പ്പെടുന്ന സെക്കന്ഡ് ജനറല് ആര്മിയുടെ ആസ്ഥാന മന്ദിരം സ്ഥിതിചെയ്യുന്ന ഹിരോഷിമ നഗരത്തെയാണ് അതിനായി ആദ്യം തിരഞ്ഞെടുത്തത്. യുറേനിയം 235 ഐസോടോപ്പിനെ ലെഡ് കൊണ്ട് ആവരണം ചെയ്തു നിര്മ്മിച്ച ലിറ്റില് ബോയ് ആയിരം സൂര്യനുതുല്യമായി ഹിരോഷിമ നഗരം ചുട്ടെരിച്ചു. 1,40000 ത്തോളം ആളുകള് കൊല്ലപ്പെട്ടു. ബോംബ് വര്ഷത്തിന്റെ റേഡിയേഷന് പിന്നെയും പതിറ്റാണ്ടുകളോളം ജപ്പാനെ കണ്ണില്ലാത്ത ക്രൂരതയായി പിന്തുടര്ന്നു. റേഡിയേഷന്റെ അതിപ്രസരത്തില് ഒന്നരലക്ഷത്തോളം പേര്ക്ക് വര്ഷങ്ങളുടെ ഇടവേളയില് ജീവന് നഷ്ടമായി. ഹിരോഷിമയിലെ ദുരന്തത്തിന്റെ ഞെട്ടല് അന്തരീക്ഷത്തില് തങ്ങിനില്ക്കുമ്ബോള് തന്നെ ഓഗസ്റ്റ് 9 ആയപ്പോള് അടുത്ത ദുരിതമെത്തി. അതായിരുന്നു നാഗസാക്കിയിലെ പ്ലൂട്ടോണിയം ബോംബാക്രമണം. രണ്ടാം ലോകമഹായുദ്ധത്തില് ആണവായുധം പ്രയോഗിച്ച രണ്ടാമത്തെ നഗരമാണ് നാഗസാക്കി. ഫാറ്റ്മാന് എന്ന് പേരിട്ടിരിക്കുന്ന ആ അണുബോംബ് കൊന്നൊടുക്കിയത് നാല്പതിനായിരം പേരെയാണ്. രണ്ടുനഗരങ്ങളിലെയും കണക്കുകള് പരിശോധിച്ചാല് ഏകദേശം മൂന്നരലക്ഷത്തോളമാണ് ആകെ കൊല്ലപ്പെട്ടവരുടെ എണ്ണം. കണക്കില്പ്പെടാതെ പോയ മരണങ്ങളും മരണതുല്യമായി ജീവിച്ചിരിക്കുന്നവരുടെ എണ്ണവും ഇതിലുമെത്രയോ ഏറെ. യുദ്ധങ്ങളും രാജ്യങ്ങള് തമ്മിലുള്ള പോരും തീവ്രവാദ ആക്രമണങ്ങളും തുടര്ക്കഥയാകുമ്ബോള് അണുബോംബ് എന്ന ഭീതി ലോകത്തെ വിട്ടൊഴിയുന്നില്ല. ഹിരോഷിമയിലും നാഗസാക്കിയിലും ഇപ്പോളും ജനിപ്പിക്കുന്ന കുട്ടികളെപ്പോലും അണുപ്രസരണത്തിന്റെ ഭാഗമായുള്ള ജനിതകവൈകല്യങ്ങള് ഉണ്ടാകുന്നുവെന്ന് പഠനങ്ങള് ചൂണ്ടിക്കാണിക്കുന്നു.